Diari Oficial de la Generalitat Valenciana


Sumari del DOGV 4733, del 16-04-2004 (2004/3574)

ORDE de 30 de març de 2004, de la Conselleria d'Infraestructures i Transport, per la qual s'establixen les ajudes per al 2004, dins del programa plurianual d'ajudes, per a la renovació, l'ampliació i la millora del parc mòbil destinat als servicis regulars permanents de transport públic de viatgers terrestres integrats en el sistema coordinat de Transport Metropolità d'Alacant (sistema TAM).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4733

Data del DOGV
:   16-04-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/3574


Data del document
:   30-03-2004

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * Alacant
    * metròpoli
    * suport econòmic
    * autobús
    * transport de viatgers
    * parc mòbil

ORDE de 30 de març de 2004, de la Conselleria d'Infraestructures i Transport, per la qual s'establixen les ajudes per al 2004, dins del programa plurianual d'ajudes, per a la renovació, l'ampliació i la millora del parc mòbil destinat als servicis regulars permanents de transport públic de viatgers terrestres integrats en el sistema coordinat de Transport Metropolità d'Alacant (sistema TAM). [2004/X3574]
  
La Generalitat Valenciana, d'acord amb la resta de la seua estratègia de millora del sistema de transports en l'Àrea Metropolitana d'Alacant, dirigida a configurar un espai atractiu en posició competitiva dins de l'Arc Mediterrani, ha incorporat la seua política de transports programes específics que regulen la qualitat exigible al servici regular de viatgers en la dita àrea metropolitana, en la qual des de 1999 opera un sistema coordinat de transport metropolità conegut comercialment com a TAM.
  
Així mateix, també constituïx un objectiu prioritari de la Generalitat Valenciana facilitar els desplaçaments de les persones amb mobilitat reduïda, i s'amplia per a això el parc de vehicles accessible a este col·lectiu, de manera que la millora en la qualitat i l'eficàcia dels servicis siga real i efectiva per a tots els ciutadans. Este objectiu convergix amb els definits en la Llei 1/1998, de 5 de maig, de la Generalitat Valenciana, d'Accessibilitat i Supressió de Barreres Arquitectòniques, Urbanístiques i de la Comunicació.
  
Tot això obliga les empreses concessionàries de transport de viatgers afectades a un esforç financer addicional per a renovar el seu material mòbil a fi d'adaptar-lo als paràmetres d'accessibilitat i nivells de qualitat exigits, superiors als directament derivats del seu règim concessional.
  
Davant la forta inversió que això suposa, es va establir un programa plurianual d'ajudes per a la renovació i l'adaptació del parc mòbil de les empreses de l'àmbit, programa que des de l'exercici 2001 dóna resultats molt satisfactoris.
  
Per la present orde es prorroga per al 2004 el programa d'ajudes per als servicis de transport públic de viatgers per carretera del sistema TAM.
  
Per això, fent ús de les atribucions que em conferix el Decret 114/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Infraestructures i Transport.
  
ORDENE
  
Article 1. Objecte de les ajudes
  
1. Es prorroga durant l'exercici 2004 el programa d'ajudes per a renovar i ampliar el material mòbil adscrit a les concessions de servicis regulars de transport públic de viatgers terrestres, que presten servicis integrats en el sistema coordinat de transport conegut comercialment com a TAM.
  
2. Així mateix, s'establixen també ajudes per a l'adquisició dels equips embarcats en els vehicles destinats a la posada en marxa de sistemes d'ajuda a l'explotació, necessaris per a assegurar un rendiment òptim del sistema.
  
3. Finalment, i a fi d'assegurar la integració tarifària dels servicis d'interés metropolità, s'establixen unes ajudes complementàries per a l'adquisició dels sistemes de peatge, control i màquines expenedores amb què hauran d'estar dotats tots els autobusos de la flota metropolitana.
  
Article 2. Import de les ajudes
  
Les ajudes seran concedides per un import global màxim de 591.076 euros, a càrrec de la línia T0816000 Millora de la qualitat de l'oferta de transports públics de viatgers i mercaderies del capítol VII del programa 513.30, Ordenació i Coordinació del Transport Terrestre, del pressupost per al 2004, de la Conselleria d'Infraestructures i Transport. El dit import podrà ser ampliat en cas d'existència de disponibilitats pressupostàries addicionals.
  
Article 3. Beneficiaris de les ajudes
  
Podran sol·licitar estes ajudes els empresaris individuals o les societats mercantils titulars de concessions de transport públic terrestre regular permanent d'ús general de viatgers que presten servicis integrats en el sistema TAM.
  
Article 4. Tipus d'ajudes
  
Les ajudes es concediran pels conceptes següents:
  
a) Ajudes per a l'ampliació i renovació de la flota
  
Es concediran per a l'adquisició de vehicles, per a ampliació de la flota i renovació de vehicles l'edat de les quals supere els 12 anys, que es troben adscrits a les concessions des de l'1 de gener de 1999. La data de referència per al càlcul de l'edat serà l'1 de gener de 2004. Els vehicles hauran d'haver sigut adquirits amb posterioritat a l'1 de gener de 2003.
  
Per als servicis que es presten a l'empara de títols que estan en procés de segregació i revalidació com a nova concessió, s'haurà d'acreditar que els dits vehicles, a banda de reunir les característiques tècniques legalment establides, eren els que realitzaven el dit servici amb regularitat. En tot cas els vehicles renovats hauran de quedar adscrits obligatòriament a la nova concessió quan es convalide.
  
L'ampliació i/o renovació podrà realitzar-se per mitjà de l'adquisició de vehicles nous o usats amb menys de 4 anys d'antiguitat en el moment de la compra, i en bon estat de funcionament.
  
Els vehicles que s'adquirisquen, tant nous com usats hauran de ser de plataforma baixa i adaptats per a persones amb mobilitat reduïda, i hauran de complir els requisits tècnics que a este fi s'arrepleguen en l'annex I de la present orde.
  
b) Ajudes per a l'adquisició dels equips que hagen d'instal·lar-se dins dels vehicles per a disposar d'un sistema d'ajudes a l'explotació.
  
c) Ajudes per a l'adquisició de sistemes magnètics de peatge compatibles amb els d'altres modes que ja operen actualment en l'Àrea de Transport Metropolità d'Alacant, i expenedors dins dels vehicles.
  
Article 5. Quantia de les ajudes
  
Les quanties que es concediran seran les següents:
  
1. Per a l'adquisició de vehicles nous:
  
Fins a un 50% del preu d'adquisició (sense IVA) amb els següents màxims:
  
- Vehicles no articulats: 90.000 e (sense IVA)
  
- Vehicles articulats: 132.000 e (sense IVA)
  
2. Per a l'adquisició de vehicles usats:
  
Fins a un 20% del preu d'adquisició (sense IVA) amb els màxims següents:
  
- Vehicles no articulats: 18.000 e (sense IVA)
  
- Vehicles articulats: 26.400 e (sense IVA)
  
3. Per a l'adquisició d'equips instal·lats dins dels vehicles i destinats a la posada en funcionament d'un sistema d'ajudes a l'explotació:
  
Fins a un 50% del preu d'adquisició (sense IVA), amb un màxim de 2.400 e per vehicle.
  
4. Per a l'adquisició del sistema magnètic de peatge i expenedors dins del vehicle s'establix una subvenció com a percentatge del preu d'adquisició, variable en funció del cost de l'equip, i amb un límit per autobús de 180 e per al sistema de peatge, i 1.300 e per a els expenedors dins del vehicle. Els percentatges que s'establixen són els següents:
  
- Cost unitari del sistema de peatge per autobús superior a 150 e (sense IVA). Se subvencionarà fins al 50% del preu total d'adquisició (sense IVA).
  
- Cost unitari del sistema de peatge per autobús inferior a 150 e (sense IVA). Se subvencionarà fins al 40% del preu total d'adquisició (sense IVA).
  
- Ajuda per a l'adquisició d'expenedors dins dels vehicles. Se subvencionarà fins al 50% del preu total d'adquisició (sense IVA).
  
Article 6. Requisits de les ajudes
  
Per a l'obtenció de les ajudes s'hauran de complir els requisits següents:
  
a) A més de les condicions tècniques legalment establides sobre prescripcions uniformes relatives a les característiques de construcció dels vehicles de transport públic de viatgers, els vehicles que s'adquirisquen per mitjà del present programa d'ajudes compliran les condicions de qualitat que a continuació s'indiquen:
  
- Els vehicles presentaran, com a mínim, les característiques tècniques següents:
  
- Longitud del bastidor: 18 m. 12 m. Fins a 10m.
  
- Número de places assegudes: 48 30 25
  
- Potència mínima: 260 CV 220 CV 200 CV
  
- Aire condicionat: SI SI SI
  
- Els vehicles hauran de ser tots de plataforma baixa, almenys en l'espai de la plataforma entre la porta d'accés i la primera de descens i compliran els requeriments d'accessibilitat a persones de mobilitat reduïda arreplegats en l'annex I d'esta orde. L'obligatorietat d'instal·lar rampes motoritzades serà, com a mínim, per un dels vehicles adquirits, i la resta haurà de disposar com a mínim de rampes d'accionament manual. L'incompliment d'algun d'estos requeriments haurà de quedar prou justificat.
  
- En qualsevol cas, els vehicles que s'adquirisquen hauran d'ajustar-se a la imatge externa establida per al conjunt de la flota metropolitana.
  
b) Les empreses titulars presentaran el projecte de renovació dels vehicles adscrits a la concessió actualitzat per a l'exercici de 2004, que haurà de ser aprovat per la Direcció General de Transports, i en el qual s'inclourà:
  
- Relació total dels vehicles que componen actualment la flota de l'empresa, amb identificació per la matrícula, la marca i el model del vehicle.
  
- Relació de vehicles adscrits a cada concessió amb data de primera matriculació i d'adscripció, així com fotocòpia de la còpia certificada de l'autorització VD.
  
- Relació de vehicles que es desitja renovar amb indicació de l'edat mitjana del parc adscrit a la concessió durant el període 2003-2004.
  
- Memòria explicativa de les característiques del vehicle o els vehicles que s'han de substituir (longitud del bastidor, nombre de places autoritzades assegudes i dempeus, potència del motor...), així com dels que s'adquiriran, preus de mercat i factura proforma quan corresponga. En la memòria s'especificarà el compliment dels requeriments d'accessibilitat a persones de mobilitat reduïda arreplegats en l'annex I.
  
- Pla de finançament dels vehicles que s'han d'adquirir ajustat a les possibilitats de finançament real de l'empresa: les fonts de procedència dels recursos (propis, subvenció, finançament), i el termini d'amortització dels préstecs per a la seua adquisició.
  
- Dades sobre els costs i els ingressos de la concessió en els exercicis 2002 i 2003.
  
c) Els equips embarcats destinats al funcionament operatiu d'un sistema d'ajudes a l'explotació, així com els sistemes de peatge i els expenedors dins del vehicle, hauran de reunir les característiques tècniques que els facen prou operatius segons el parer de la Direcció General de Transports.
  
Article 7. Sol·licituds, documentació i termini
  
Les sol·licituds de les ajudes previstes en la present orde s'efectuaran per mitjà d'instància formalitzada d'acord amb el model que s'adjunta a esta orde (annex II), dirigida a la Direcció General de Transports de la Conselleria d'Infraestructures i Transport. Les dites sol·licituds hauran de presentar-se en el termini de 20 dies naturals, comptadors a partir de l'endemà de publicació d'esta orde en el Diari Oficial de la Generalitat Valenciana, en la Direcció General de Transports de la Conselleria d'Infraestructures i Transport, directament o per qualsevol de les formes que preveu l'article 38.4 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener, i haurà d'acompanyar la documentació següent:
  
- Còpia compulsada del CIF de l'empresa o el NIF, si és procedent.
  
- Poder de representació, compulsat, de la persona que representa a l'empresa interessada.
  
- El projecte de renovació dels vehicles adscrits a la concessió referit en l'article 6.b).
  
- Pressupost individualitzat i detallat de la compra dels equips embarcats per al sistema d'ajudes a l'explotació. Breu apunt sobre el funcionament del SAE.
  
- Pressupost individualitzat i detallat de la compra dels sistemes de peatge.
  
- Pressupost individualitzat i detallat de la compra d'expenedors dins dels vehicles.
  
- Així mateix, d'acord amb el que disposa l'Orde de 30 de maig de 1996 de la Conselleria d'Economia i Hisenda (DOGV núm. 2.775, de 21.06.96), s'haurà d'aportar la següent documentació acreditativa d'estar al corrent en les obligacions tributàries i de la Seguretat Social, referida al moment d'acabament del termini de presentació de sol·licituds:
  
- Còpia compulsada de l'últim rebut de l'Impost d'Activitats Econòmiques.
  
- Certificat expedit per l'Agència Tributària corresponent acreditativa d'estar al corrent de les obligacions tributàries, tant estatals com autonòmiques.
  
- Certificat expedit per la Tresoreria de la Seguretat Social, acreditativa d'estar al corrent en el pagament de les corresponents quotes.
  
Article 8. Atorgament de les ajudes
  
Per a l'atorgament de les ajudes, els crèdits pressupostaris disponibles es destinaran segons l'orde de prioritats següent:
  
1. Ajudes per a renovació i ampliació de flota.
  
2. Ajudes per a sistemes d'ajuda a l'explotació.
  
3. Ajudes per a l'adquisició de sistemes magnètics de peatge i expenedors dins del vehicle.
  
D'acord amb estos criteris el crèdit disponible es destinarà preferentment a l'adquisició de noves unitats. Si este concepte no esgotara el pressupost, s'atorgaran ajudes per als equips embarcats de sistemes d'ajuda a l'explotació, i en el cas que encara quedaren fons disponibles, es concedirien les ajudes per a l'adquisició de sistemes magnètics de peatge i expenedors dins del vehicle.
  
A la vista de les sol·licituds presentades, previ estudi, fixació d'admissibilitats i quanties, en base als criteris de prioritat establits en este article, un òrgan col·legiat integrat pel cap del servici de Planificació de la Direcció General de Transports, el cap del servici d'Administració del Transport i el cap de secció d'Ordenació del Transport per Carretera, elaborarà una proposta motivada per a l'atorgament i la denegació de les ajudes. Vista la dita proposta, la Direcció General de Transports resoldrà sobre l'atorgament de les ajudes i les elevarà el conseller d'Infraestructures i Transport, per a la seua resolució definitiva.
  
El termini màxim per a resoldre expressament i notificar serà de sis mesos, comptadors a partir del dia en què la corresponent sol·licitud haja tingut entrada al Registre de l'òrgan competent per a la seua tramitació. En el cas que en el citat termini no haja sigut notificada resolució expressa, la sol·licitud s'entendrà desestimada.
  
Article 9. Pagament de les subvencions
  
1. Les empreses concessionàries que obtinguen ajudes previstes en esta orde hauran d'aportar, en el termini de 15 dies naturals des de la data de notificació de la resolució definitiva, la documentació següent:
  
1.1. Documentació que s'ha d'aportar per les empreses concessionàries que opten per l'adquisició de vehicles nous o usats:
  
a) Contracte de compra del vehicle, full de comanda o semblant, que incloga les característiques tècniques detallades del xassís i de la carrosseria.
  
b) Factura per l'import total de l'adquisició del vehicle.
  
c) Compromís d'adscriure i dedicar el vehicle a la realització del servici que es detalla en la resolució d'atorgament de l'ajuda.
  
d) Permís de circulació i fitxa tècnica del nou vehicle.
  
e) Còpia certificada de l'autorització VD.
  
f) Resolució, si és procedent, del Servici Territorial de Transports, per la qual s'autoritza l'adscripció a la concessió del nou vehicle i la baixa del vehicle substituït.
  
g) Dades de domiciliació bancària.
  
h) Certificat de la Inspecció Tècnica de Vehicles quan es tracte de la compra de vehicles usats.
  
1.2. Documentació que s'ha d'aportar per les empreses que opten per l'adquisició d'equips embarcats per a sistemes d'ajuda a l'explotació:
  
a) Contracte de compra del sistema que incloga detalladament les característiques tècniques.
  
b) Factura per l'import total de l'adquisició de l'equip.
  
c) Compromís d'instal·lar l'equip en els vehicles adscrits a les concessions objecte d'ajuda a la realització del servici que es detalla en la resolució d'atorgament.
  
1.3. Documentació que s'ha d'aportar per les empreses que opten per l'adquisició de sistemes magnètics de peatge i expenedors dins dels vehicles:
  
a) Contracte de compra del sistema que incloga detalladament les característiques tècniques.
  
b) Factura per l'import total d'adquisició de l'equip.
  
c) Compromís d'instal·lar l'equip en els vehicles adscrits a la realització del servici que es detalla en la resolució d'atorgament de l'ajuda.
  
2. Una vegada aportada pels beneficiaris la documentació assenyalada en els punts 1.1, 1.2 i 1.3 d'este article, després de la comprovació prèvia que els justificants són adequats, i iniciada la prestació del servici corresponent, es procedirà per part de la Direcció General de Transports a tramitar l'oportuna proposta de pagament.
  
Article 10. Obligacions dels beneficiaris
  
1. Els beneficiaris de les ajudes estaran obligats de mantindre els vehicles, el sistema d'ajuda a l'explotació, el de peatge i els expenedors en les concessions corresponents, durant un període mínim i continuat de 8 anys, excepte indicació expressa de l'autoritat de transport.
  
2. Així mateix, els beneficiaris estaran obligats a facilitar qualsevol document o dada que la Direcció General de Transports considere necessari per a un coneixement exhaustiu del compliment per les empreses beneficiàries de les ajudes, dels fins prevists en l'orde.
  
3. Els beneficiaris no podran tindre pendent cap sanció definitiva per incompliment de la legislació de transport.
  
4. Els beneficiaris hauran de posar en coneixement de l'administració qualsevol ajuda o subvenció que reben per a la mateixa finalitat d'altres administracions o entitats públiques.
  
Article 11. Revocació de les subvencions
  
La Direcció General de Transports comprovarà, pels mitjans que considere més adequats, el compliment de les obligacions inherents a l'atorgament de les ajudes. L'incompliment d'estes donarà lloc a la revocació de les subvencions, i a la devolució de les quanties atorgades, així com dels corresponents interessos de demora.
  
DISPOSICIÓ FINAL
  
Primera
  
Es faculta el director general de Transports per a dictar les disposicions i adoptar les mesures que considere oportunes per al desenrotllament i l'aplicació de les disposades en la present orde.
  
Segona
  
La present orde entrarà en vigor el dia de la publicació en el Diari Oficial de la Generalitat Valenciana.
  
Tercera
  
Contra la present orde es podrà interposar recurs contenciós administratiu en el termini de dos mesos, comptador des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que disposa l'article 46 de la Llei 19/1998, reguladora de la dita jurisdicció.
  
València, 30 de març de 2004.- El conseller: José Ramón García Antón.
  
ANNEX I
  
Requisits tècnics dels autobusos accessibles a persones de mobilitat reduïda
  
1. En els autobusos de longitud superior a 9 metres almenys per dos portes de servici es podrà accedir sense que existisca cap escaló.
  
2. L'alçària des de la calçada al pis de l'autobús, almenys, per a les dos portes mencionades no ha de ser major de 360 mm. Esta alçària es mesurarà amb el vehicle en la seua posició normal de marxa, sense estar el sistema d'inclinació (Kneeling) activat.
  
3. Es dotarà el vehicle de rampa motoritzada i sistema d'inclinació (Kneeling) per a facilitar l'accés a les persones amb mobilitat reduïda.
  
- La rampa només podrà funcionar quan el vehicle estiga aturat.
  
- Els moviments de desplegament i replegament hauran d'anar acompanyats de senyals lluminosos i sonores d'avís.
  
- El pas des de la rampa a l'interior del vehicle no tindrà canvis severs del gradient i s'evitaran ressalts en el punt on s'unixen la rampa i el pis en la zona de la porta.
  
- L'extensió de la rampa en sentit horitzontal estarà protegida per mitjà d'un dispositiu de seguretat. Quan este dispositiu actue la rampa es detindrà immediatament.
  
- En cas d'avaria la rampa es podrà estendre i arreplegar de forma manual.
  
- Les dimensions mínimes de la rampa seran de 800 mm d'amplària i 1000 mm de llargària.
  
- La càrrega estàtica mínima de la rampa recolzada en el sòl serà de 250 Kg.
  
- Respecte al sistema d'inclinació, s'instal·larà un dispositiu detector de cos estrany que evite que el vehicle atrape el peu de qualsevol persona al descendir.
  
4. Es disposarà una superfície lliure de seients amb capacitat per a allotjar almenys a un passatger en cadira de rodes. La superfície serà horitzontal amb unes dimensions mínimes de :
  
- Llargària : 1.300 mm
  
- Amplària: 800 mm
  
El passatger en cadira de rodes, viatjarà amb els frens aplicats o les bateries desconnectades en el cas que siga elèctrica i s'haurà de retindre per mitjà d'un cinturó de seguretat.
  
S'indicarà amb un pictograma o cartell indicador que s'ha de viatjar amb els frens aplicats o les bateries desconnectades i la posició correcta del passatger.
  
En l'espai reservat per al passatger en cadira de rodes, s'instal·larà una barra horitzontal de diàmetre entre 30/40 mm o secció equivalent a una alçària sobre el pis del vehicle compresa entre 800/900 mm.
  
5. S'instal·larà en l'espai reservat per a estos passatgers un polsador de sol·licitud de parada, a una alçària sobre el pis entre 800/900 mm que indicarà al conductor que una persona d'estes característiques vol eixir de l'autobús.
  
En l'exterior del vehicle, a la dreta o esquerra de la porta d'accés per a les persones en cadira de rodes, s'instal·larà un polsador a una alçària de la calçada compresa entre 800/900 mm i que indicarà al conductor que una persona amb estes característiques vol accedir a l'autobús.
  
Els polsadors seran d'un color que contraste amb la superfície a què estiguen fixats i hauran de poder ser accionats amb la palma de la mà. Estos dos estaran senyalitzats amb el símbol internacional d'accessibilitat (JSB 0093 i UNIX 26-364), figura en blanc sobre fons blau marí. El pictograma interior pot al seu torn servir com a indicador de reserva d'espai.
  
El conductor ha de rebre un senyal clar i inequívoc que estos polsadors han sigut utilitzats.
  
6. L'amplària lliure de la porta d'accés per als passatgers en cadira de rodes ha de ser no menor a 1.000 mm. Si existix per esta una barra central, almenys per un dels costats haurà d'existir un espai lliure de 800 mm.
  
L'itinerari des de la porta d'accés de les persones en cadira de rodes, fins a l'espai reservat, serà practicable per a estos passatgers. En este itinerari no podrà per tant d'existir cap escaló o qualsevol altre obstacle i tindre una amplària mínim de pas de 800 mm.
  
7. El pis del vehicle serà antilliscant.
  
Qualsevol canvi de nivell en l'interior del vehicle se senyalitzarà per mitjà de perfils d'un color que contraste amb el seu entorn. Se senyalitzaran de la mateixa manera els perfils inferiors dels accessos al vehicle.
  
La superfície de barres, agafadors i muntants, de subjecció i ajuda en la progressió interior, haurà de ser de material antilliscant i color que contraste amb el seu entorn. Es col·locaran en estos dos costats de les portes de servici barres i/o agafadors. El diàmetre no serà menor de 30 mm ni major de 35 mm.
  
8. Almenys dos seients pròxims a la porta d'accés estaran reservats per a persones amb mobilitat reduïda no usuaris de cadira de rodes, i senyalitzar-los amb el pictograma definit en la Norma UNIX 26-364.
  
Estos seients no podran estar en els passos de rodes per l'excessiva alçària.
  
S'instal·laran agafadors en les seues proximitats per a ajuda en les operacions d'asseure's/alçar-se i subjecció, així com un polsador de sol·licitud de parada. Este polsador se situarà a una alçària compresa entre 700 i 900 mm respecte al sòl del vehicle, de color que contraste amb el de la superfície a què estiga fixat i podrà ser accionat amb la palma de la mà sense necessitat d'alçar-se. Els reposabraços d'existir seran abatibles.
  
9. Informació per a passatgers discapacitats sensorials:
  
- Es disposarà d'un avisador acústic en els voltants de la porta d'entrada a fi d'ajudar a localitzar esta.
  
- La sol·licitud de parada es confirmarà de forma visual i sonora.